stanford-oval/wikipedia huggingface dataset:
סחורה משומשת
מכירה מוסדית

מכירת סחורה משומשת נעשית גם על ידי גופים מוסדיים, כגון תאגידים ומשרדי ממשלה, המעמידים למכירה ציוד ורכיבים שאין צורך בהם. במסגרת זו נכללים פריטים שאינם נמכרים על ידי אנשים פרטיים, כגון ציוד צבאי (מביגוד ועד מטוסי קרב) וציוד משרדי.
מסחר חברתי

החלפה של מוצרים בין אנשים, ללא תמורה כספית. בשנת 2020 נוצרה אפליקציה בשם "Shareitt" המאפשרת מסחר חברתי של פריטים בין אנשים. המסחר בShareitt לא מתבסס על מסירת פרטים ללא תמורה מצד אחד, וגם לא על מכירת וקניית פרטים תמורת כסף. המסחר מבוסס על "מטבעות Shareitt" על מנת ליצור שוק חברתי המבוסס כולו על שיתופיות וניצול הקיים בכדור הארץ.
מסירת חפצים חברתית

לעיתים קרובות אנשים מפנים חפצים ישנים אשר אין להם שימוש בהם, אך הם במצב תקין או כמעט תקין. במקרה כזה נהוג להשאיר את החפצים בפינת רחוב ליד מוקד אשפה מרכזי על מנת שמישהו ימצא בהם שימוש.
בישראל, מיזמים כמו אמהות לא אוגרות ופרויקט אגורה מהווים פלטפורמה זמינה ונוחה למסירת חפצים בין אנשים בצורה יעילה יותר מאשר הנחתם ברחוב, ועשרות אלפי חפצים נמסרים דרכם מדי שנה.
הערות שוליים

↑  Bel Jacobs, Why buying vintage clothes is ‘the new luxury’, BBC, ‏17/11/2020 (באנגלית)
↑  פריטי יד שנייה ללא כסף: זו האפליקציה שתשנה את הסחר הבין-אישי?, באתר וואלה, 10 בפברואר 2021
יעקב עדס (דברי יעקב)

| --- | --- |

הרב יעקב עדס בכותל המערבי
 לידה:  16 באוקטובר 1964 (בן 60) י' בחשוון תשכ"ה ישראל ישראל
 מדינה:  ישראל 
 רבותיו:  הרב יהודה עדס, הרב שלמה זלמן אוירבך, הרב יצחק כדורי
 חיבוריו:  דברי יעקב ועוד
 אב:  יהודה עדס 
 מספר צאצאים:  2
 
הרב יעקב עדס (נולד בי' בחשוון תשכ"ה, 16 באוקטובר 1964) הוא רב, תלמיד ומקובל, מחבר סדרת הספרים "דברי יעקב".
ביוגרפיה

נולד בשכונת בית וגן בירושלים לרב יהודה עדס, ראש ישיבת קול יעקב, בנו של הרב יעקב עדס. אמו היא הרבנית בילא רחל. בצעירותו למד בישיבת קול תורה ובישיבת קול יעקב בראשות אביו. לאחר נישואיו התגורר בשכונת בית וגן. הוא ואשתו התגרשו.
הרב עדס שהה כמה שנים בישיבות ציוניות, כמו ישיבת עתניאל, ישיבת שבי חברון וישיבת מרכז הרב, ומסר בהן לעיתים שיעורים.
הרב עדס בולט במנהגי סגפנות ופרישות.
יש שפירשו את נדודיו בין ישיבות כ"גלות" שגזר על עצמו כפי שעשו כמה רבנים בדורות קודמים ויש שפירשו שמטרתו זיכוי הרבים להפיץ תורה בעם ישראל.[דרוש מקור] כיום הוא שוהה בישיבת השלום של הרב דוד בצרי[דרוש מקור].
הרב עדס מעביר שיעורים מפעם לפעם ברחבת הכותל המערבי בישיבת אהל יעקב בבני ברק והלכות שבת בכולל חזון איש. שיעוריו עוסקים בגמרא, הלכה למעשה, מוסר ואמונה וקבלה.
בשנים האחרונות הוא החזן הקבוע במניין על פי כוונות הרש"ש בתפילת שחרית בשעת הנץ החמה בכותל המערבי, וכן נוהג להשתתף בתיקון חצות מדי ליל שישי במנהרות הכותל, עם הרב בניהו שמואלי.
הרב עדס חיבר עשרות ספרים בתחומים מגוונים. את הספרים מממנים תורמים והוא מחלקם ללא תשלום, לבתי כנסיות ולעיתים ליחידים. רוב ספריו ללא סימני ניקוד ופיסוק. עם זאת, הספר שלו הנקרא "פרקי מחשבה" מנוקד ומפוסק ונמכר בחנויות הספרים. הספר הודפס פעמים רבות ותורגם לאנגלית, לרוסית, לסינית, לספרדית, לצרפתית, להונגרית ולאיטלקית. ספריו מתאפיינים בהיכרות עם הלמדנות הליטאית המקובלת. הוא דן בדברי הפוסקים הליטאיים כדוגמת החזון איש, הרב שלמה זלמן אוירבך והרב יוסף שלום אלישיב. בספריו משולבות גם דרשות בנושאים כמו צניעות נשים, חינוך והתמודדות עם נוער נושר.
הרב עדס נמנע מלהשתתף בבחירות לכנסת ואף לעירייה אינו מצביע.
כתב מספר שירים שבוצעו על ידי זמרים ישראלים ("אלוקי הנשמות" בביצוע קובי אפללו, "תורה הקדושה" בביצוע מידד טסה וחיים ישראל, "תמיד אליך" בביצוע רמי קליינשטיין ויונתן רזאל).
חיים אישיים

הרב עדס היה נשוי לרבקה, ולו שני ילדים ממנה.
מספריו

על הש"ס: חידושיו נדפסו בכמה מהדורות, בכל פעם במספר כרכים גדול יותר. הם כוללים בין היתר כרכים על ברכות וזרעים; שבת; עירובין; פסחים ושקלים; ביצה, תענית, מגילה ומועד קטן; ראש השנה ויומא; סוכה חגיגה; יבמות, נדרים, נזיר וסוטה; סדר נזיקין; סנהדרין ושבועות; גיטין, כתובות, קידושין; מכות; סדר קדשים; יורה דעה וחולין; סדר טהרות ועניינים; בהלכות ומסכת נדה (שני כרכים), בהלכות ומסכת מקוואות (ארבעה כרכים); בענייני הלכה (ארבעה כרכים); על סדר ארבעת חלקי שולחן ערוך (שני כרכים); עניינים בש"ס ארבעה כרכים; בענייני חנוכה ומסכת יבמות (מהדורה שנייה); אגדות בש"ס (שני כרכים)
בקבלה: ביאורים על סידור הרש"ש ושער הכוונות (שני כרכים): "בכתבי האר"י"; "בקבלת הגר"א" (שני כרכים); "בשמות הקודש"; "על ספר הבהיר"
התקרבות להשם
האור לנשמה לבנות ישראל
מכתבי הגר"א בענייני עבודת השם יתברך
נביאים, כתובים
פרשיות התורה, חמישה כרכים
סת"ם, ציצית
פרקי מחשבה - כולל שנים עשר חיבורים באמונה במוסר
בענייני הקטורת
מעשה פלאי
שיעורים של הרב יוסף שלום אלישיב על מסכת ביצה עם ביאורים
דברי יעקב "בתשובות הגרי"ש" - ביאורים ומשא ומתן בתשובות מהרב יוסף שלום אלישיב, בספר "קובץ תשובות" ארבעה כרכים.
בענייני הר הבית ובית המקדש - על איסור העלייה להר הבית בזמננו
איגרת נדירה מהקהילות יעקב, עם הסברים והוספות
תורת אברהם - מתורת אבי סבו רבי אברהם חיים עדס בענייני קבלה עם הסברים והוספות שלו
פירוש לסדרת הספרים "קדושת יצחק" (שישה כרכים) של הרב כדורי הכוללת ביאורים ביחס לשמות הקדושים ושמות מלאכים וכן סגולות, לחשים וקמעות.
הוציא לאור מהדורה של הספר "לבני בנימין" שחיבר רבי שמואל אברהם דיסקין - אחיו של המהרי"ל דיסקין, בתוספת הקדמה וביאורים
הוציא לאור ב' כרכים מהדורה של ספרי רבני משפחת בורלא עם חיבורו "דברי יעקב", כרך א' ספר שו"ת "מקור ישראל" שחיבר רבי ישראל יעקב בורלא, וכרך ב' ספר שו"ת "וישב יוסף" וספר "לקט יוסף" שחיבר רבי יוסף ניסים בורלא.
חוברת בעניין "מעשה פלאי" שהרעיש עולם ומלואו, עם פירוט מעשה הינוקא שאירע בשנת תשי"ד, ששמע מפי בעל המעשה עצמו (הינוקא) רבי ישראל משה מנדל שליט"א.
בחוברת זו מודפס גם חיבורו "איך מביאים את האור לנשמה" שהוא מכתב בענייני אמונה" עם הוספות.
שיח יעקב - חליפת מכתבים ומשא ומתן בהלכה עם הרב חיים קניבסקי. בכרך זה נדפסו גם מאמרים השקפתיים והלכתיים.
הערות שוליים

↑  הרב יעקב עדס טוען: גט הגירושין שלי פסול (באתר רוטר על פי הכתבה בכיכר השבת) ובאתר יוטיוב
↑  ראו לדוגמה שיעור בישיבת בית אל
↑  "המחברת הסודית" של גדול המקובלים נחשפת לראשונה, באתר כיכר השבת
| --- | --- |
בקרת זהויות :  NLI: 987007309475005171  GND: 116182314X  ISNI: 0000 0000 7985 7381  LCCN: no2004031064  VcBA: 495/339091  VIAF: 19385908   WorldCat (עם VIAF): 19385908 
הרב יעקב עדס בתפילת ערבית בכותל המערבי
פארחה (סרט)

| --- | --- |

 בימוי:  דארין ג'יי. סלאם 
 הופק בידי:  דימה עאזר איה ג'ארדאנה
 תסריט:  דארין ג'יי. סלאם 
 שחקנים ראשיים:  אשרף ברהום עלי סלימאן Karam Taher 
 מדינה:  ירדן 
 הקרנת בכורה:  14 בספטמבר 2021 
 משך הקרנה:  94 דק' 
 שפת הסרט:  ערבית 
 סוגה:  סרט דרמה, דרמה היסטורית 
 פרסים:  Asia Pacific Screen Award for Best Youth Feature Film 
 דף הסרט ב־IMDb
 
פארחה (בערבית: فَرْحَة, "שמחה") הוא סרט קולנוע עלילתי ירדני, בבימויה של דארין ג' סלאם, המגולל את סיפורה של נערה פלסטינית בשם פארחה בכפר ערבי בימי מלחמת העצמאות, על רקע הנכבה.
על פי דברי הבמאית-תסריטאית, ההשראה לסרט הוא מקרה אמיתי, עליו היא שמעה מאימה, על פליטה פלסטינית שנכלאה בחדר על ידי אביה כדי להגן על כבוד המשפחה ועל חייה בזמן המלחמה. אימה של היוצרת הכירה את הפליטה בסוריה ושמעה ממנה את סיפורה. המקרה שימש כגרעין סיפורי שסביבו פותחה עלילה בדיונית, שעל פי הבנת היוצרת משקפת את תלאות הפלסטינים במלחמה.
עלילת הסרט

פארחה היא בתו של מוח'תאר כפר קטן באזור הררי, שחולמת להמשיך בלימודיה בניגוד לרוב הנערות בכפר שבו בנות אינן לומדות בבית ספר, ולומדות קוראן בלבד עם שייח' הכפר. בתחילת הסרט היא מנסה לשכנע את אביה לרשום אותה לבית ספר בעיר, ולאחר היסוסים הוא מסכים לכך. אולם שמחתה לא נמשכת זמן רב. הכפר מותקף על ידי כוחות צה"ל. אביה מנסה לשלוח אותה במכונית של קרובי משפחה מהעיר שביקרו בכפר, אולם היא מסרבת לעזוב אותו ויורדת מהמכונית. כדי להגן עליה הוא נועל אותה במחסן הבית, ומבטיח לה שיחזור.
רוב הסרט מתרחש כשהיא נעולה במחסן ויכולה להסתכל החוצה רק דרך פתח קטן בקיר. היא לא מצליחה לפתוח את הדלת ונאלצת לשרוד על האוכל המאוחסן במחסן, ועם מי גשם שהיא אוספת מבחוץ. לאחר כמה ימים בהם הכפר נטוש, מגיעה לחצר הבית משפחה של פליטים מכפר אחר; אבא, שתי ילדות ואישה כורעת ללדת. האישה יולדת בן בחצר, וכשהמשפחה נכנסת לבית, פארחה קוראת לאב כדי שיחלץ אותה מהמחסן בו היא נעולה. הוא מתחיל לשבור את הדלת, אולם אז מגיע כוח של חיילי צה"ל מלווים במשתף פעולה שפניו מכוסות (על מנת למנוע את זיהויו). החיילים משוכנעים שאב המשפחה גר במקום, ודורשים ממנו לגלות להם איפה מוסתר הנשק. הוא מנסה להסביר, בעזרת המשת"פ, שזה לא ביתו, ושהוא פליט מכפר אחר, אך החיילים מחפשים בבית ומוצאים את אשתו. בכוח יש חיילת שעושה חיפוש על האישה וחושבת שהיא בהריון. בעקבות כך מפקד הכוח, שמוצג כסדיסט, רוצה לדקור את בטנה וצוחק שהוא ייראה אם יש לה תינוק או תינוקת, אולם אז מתגלים הילדים, כולל התינוק, והמפקד מחליט להוציא אותם להורג. המשת"פ מתחנן שלא יעשו את זה, ואמר שהבטיחו לו שהוא רק יעזור למצוא נשק, ושלא יהרגו נשים וילדים. תחינותיו נופלות על אוזניים ערלות, והחיילים יורים בכל בני המשפחה מלבד התינוק. רגע לפני שהם הולכים המשת"פ מתקרב לדלת המחסן, קורא בשמה בשקט, מתגלה כאביה והולך. המפקד מורה לאחד החיילים להרוג את התינוק בלי לבזבז עליו כדור, אך החייל אינו מסוגל לרצוח את התינוק, ועוזב את המקום כשהתינוק צורח.
פארחה מנסה לשבור את הדלת, אבל לאחר שהיא לא מצליחה היא זורקת בתסכול שקים שנמצאים במחסן. למחרת, היא מגלה שיש בהם אקדח וכמה כדורים, יורה בדלת ומצליחה לצאת. אחרי שהיא שותה סוף-סוף מים לאחר ימים של צמא, היא רואה שהתינוק מת בינתיים, ועוזבת את הבית. היא מגלה שהכפר נטוש וחרב והולכת למעיין הכפר, שבו, בסצנת הפתיחה של הסרט, בילתה עם חברותיה. אחרי שהיא רוחצת בו, שותה ממימיו ואוכלת פרי מעץ התאנה שבו, היא עוזבת את הכפר. בכותרות הסיום נכתב שהיא לא הצליחה למצוא את אביה, שגורלו לא ידוע, ושפארחה (ששמה האמיתי הוא רדיה) הצליחה להגיע לסוריה.
שחקנים ודמויות

כארם טאהר – פארחה
אשרף ברהום – אבו פארחה
עלי סלימאן – אבו ואליד
טלא גאמוע – פארידה
סמירה עסיר – אום מוחמד
מאג'ד עיד – אבו מוחמד
פיראס טייבה – אבו פארידה
הפצה

הסרט הוקרן לראשונה בפסטיבל הסרטים הבין-לאומי בטורונטו בספטמבר 2021, ולאחר מכן בפסטיבלי סרטים בפוסאן, ברומא וברמאללה. האקדמיה הירדנית לקולנוע בחרה לשלוח אותו כמועמד לפרס אוסקר לסרט הבין-לאומי הטוב ביותר לטקס האוסקר ה־95. בעקבות הבחירה קנתה נטפליקס את זכויות השידור עליו, ושידרה אותו ברחבי העולם.
תגובות

הסרט מוצג כסרט דרמה-היסטורי, אף על פי שאף הבמאית העידה שעיקר עלילת הסרט היא בדיונית.
תגובות בעולם מתייחסות לסרט כסרט בעל ערך היסטורי שמוכיח את חוסר המוסר והאלימות מצד צבא ישראל. ב-"ניו-יורק טיימס" לדוגמה נכתב על הסרט: "a brutal kind of coming-of-age story".
בחירת נטפליקס לשדר את הסרט גררה ביקורות בישראל ויש שהתנתקו מהשירות עקב זאת. עיקר הביקורת נגד הסרט, היא בטענה שהסרט עושה עוול לצבא ישראל ומציג את סיפור המלחמה ואת לוחמי צה"ל בצורה מעוותת.
הסרט לא זמין בנטפליקס בישראל בממשק משתמש בשפה העברית (אך זמין בשפת ממשק אנגלית).
הסרט הוקרן בתיאטרון אלסראיא ביפו, ובעת הקרנתו נערכה הפגנת מחאה מולו. בעקבות הקרנתו בתיאטרון, יצאו שרים בממשלת ישראל בקריאה לשלילת המימון הממשלתי של התיאטרון.
אוניברסיטת העיר ניו יורק (CUNY) הודיעה שסטודנטים שיגיעו להקרנה של הסרט יקבלו נקודת קרדיט כחלק מפעילות חינוכית מחוץ לכיתה.
הערות שוליים

↑  Leo Barraclough, Picture Tree International Boards Toronto-Bound ‘Farha,’ Debuts Trailer (EXCLUSIVE), Variety, ‏3 בספטמבר 2021 (באנגלית)
1 2  אמיר בוגן, סדיזם חסר טעם: "פארחה" מציג את חיילי צה"ל כרוצחים לשם הזעזוע בלבד, באתר ynet, 1 בדצמבר 2022
↑   Farha Q&A, TIFF 2021, סרטון  באתר יוטיוב, September 14 2021
↑   Closing Night Q&A with Farha's director Darin Sallam, סרטון בערוץ "Toronto Palestine Film Festival", באתר יוטיוב, September 27 2022
↑  Palestinian stories of trauma, resilience spotlighted, באתר "The Express Tribune", ‏13 בנובמבר 2022 (באנגלית).
↑  Pia Steckelbach, Israelis cancel their Netflix subscription over 'Farha' film about Palestinian 'Nakba', I24news, ‏1 בדצמבר 2022 (באנגלית)
↑  רן בוקר, הסרט שמציג את חיילי צה"ל כרוצחים נחסם לצפייה אצל מנויים רבים של נטפליקס בישראל, באתר ynet, 2 בדצמבר 2022
↑  אדם קוטב, מחאה בהקרנת הסרט שמציג חיילי צה"ל מוציאים משפחה להורג: "משקף שקרים", באתר ynet, 1 בדצמבר 2022
↑  נועם כהן, ‏שר האוצר ליברמן הנחה לפעול לשלילת תקציב תיאטרון שיקרין את הסרט "פארחה", באתר ‏מאקו‏, 30 בנובמבר 2022
↑  דניאל אדלסון, ניו יורק, אוניברסיטה אמריקנית תעניק נקודות זכות לסטודנטים שיצפו בסרט האנטי-ישראלי "פארחה", באתר ynet, 19 במרץ 2023;
A Film Screening of: Farha, The City University of New York
שלמה אטיאס

| --- | --- |

 לידה:  ספטמבר 1962  (בן 62) פאס, מרוקו
 מדינה:  ישראל ישראל
 השכלה:  - אוניברסיטת בן-גוריון - המרכז הישראלי לניהול
 
 מנהל הרשות להשקעות במשרד הכלכלה והתעשייה
שלמה אטיאס הוא מנהל ישראלי המכהן כמנהל הרשות להשקעות ולפיתוח התעשייה והכלכלה במשרד הכלכלה והתעשייה. בעברו כיהן כמנכ"ל יובלים אשדוד בע"מ, כמשנה למנכ"ל הפניקס חברה לביטוח בע"מ, כמנכ"ל מבטחים קרנות פנסיה (מבטחים החדשה), מנכ"ל מבטחים מוסד לביטוח סוציאלי של העובדים, מנכ"ל חברת עובדים ויו"ר דירקטוריון בחברות רבות.
ביוגרפיה

אטיאס נולד בעיר פאס שבמרוקו, בספטמבר 1962 עלה עם הוריו לישראל, לעיר שדרות. שירת בצה"ל בחטיבת הנח"ל. הוא בעל תואר ראשון בכלכלה וחשבונאות מאוניברסיטת בן-גוריון, למד לימודי תעודה בניהול עסקי בנדל"ן באוניברסיטת תל אביב, וקאוצ'ינג עסקי במרכז הישראלי לניהול.
בשנים 1999–2000 במהלך עבודתו כמנכ"ל בחברת העובדים, כיהן כיו"ר דירקטוריון פעיל בחברת קרן השקעות וחברות בנות, דירקטור בחברת "הארגז בע"מ", דירקטור בחברת משען בע"מ, דירקטור בחברת מת"ס, ודירקטור בחברת הבונה בע"מ.
בשנים 2000–2002 כיהן כמנכ"ל מבטחים מוסד לביטוח סוציאלי על העובדים והיה כיו"ר דירקטוריון בחברת אמות השקעות בע"מ, יו"ר דירקטוריון מלונות "גני מבטחים בע"מ", יו"ר דירקטוריון מבטחים מחשבים בע"מ, יו"ר דירקטוריון מעלות, יו"ר דירקטוריון קרן חופשה כללית, דירקטור במבטחים מוסד לביטוח סוציאלי בע"מ, דירקטור במבטחים קרנות פנסיה בע"מ, דירקטור באיילות השקעות בנכסים בע"מ, נציג חברת העובדים במזכירות אגד.
בשנים 2002–2004 כיהן כמנכ"ל מבטחים קרנות פנסיה (מבטחים החדשה) ומבטחים גמל והשתלמות, הקים את מערכי השיווק, התפעול, הדרכת עובדים ומנהלים, המחשוב וגבייה, תשתית פיזית, רישות עסקי מול גורמי הון, ביטוח וממשלה. תפקידו אופיין בעבודה שוטפת מול אגף שוק ההון והביטוח במשרד האוצר. אטיאס תמך וקידם את חתימת הסכם העבודה עם ועד העובדים אשר יצר מערכת עבודה תועלתית לחברה ולהבטיח שקט תעשייתי.
בשנים 2004–2005 כיהן כמשנה למנכ"ל הפניקס חברה לביטוח בע"מ. ניהל והוביל תהליכי חיסכון לטווח ארוך בחברה ובנה תשתיות תפעוליות, מחשוביות, משפטיות ורגולטוריות של פעילויות חיסכון לטווח ארוך, בנה תוכנית אסטרטגית לשיווק ישיר של חיסכון פנסיוני ארוך טווח.
2009-2020 כיהן כמנכ"ל יובלים אשדוד בע"מ. ניהל תאגיד בהיקף תקציבי גדול הנותן שירותי הפעלה של מים וביוב, הפקת מים והפעלת מכון טיהור שפכים לעיר אשדוד, תכנון תוכניות אב למים וביוב, הקמה והפעלת מערך גבייה עבור שירותי המים והביוב לכ־85,000 צרכנים. אטיאס עבד מול הרשות המוניציפלית המקומית, רשויות תכנון, ועדות מקומיות ואזוריות לתכנון ובניה, המשרד להגנת הסביבה, משרד הבריאות ועוד.
בשנת 2020 הממשלה אישרה את מינויו של שלמה אטיאס למנהל הרשות להשקעות במשרד הכלכלה והתעשייה.
חיים אישיים

אטיאס הוא תושב העיר יבנה, נשוי ואב לשלושה. חובב צילום.
מגי היקרי

| --- | --- |
 שם במה:  MAGI
 תקופת הפעילות:  מ-2008
 סוגה:  אלטרנטיב • דאנס • מוזיקה אלקטרונית • היפ-הופ • מוזיקת עולם
 שפה מועדפת:  עברית • ערבית • אנגלית
 חברת תקליטים:  UMPG
 www.magihikri.com
 פרופיל ב-IMDb
 
מגי היקרי (מוכרת בשמה המקצועי MAGI) היא זמרת-יוצרת ומפיקה ישראלית. המוזיקה שלה משלבת אלטרנטיב, דאנס, מוזיקה אלקטרונית, היפ-הופ ומוזיקת עולם, תוך שימוש בכלים אלקטרוניים ודגימות. מגי שרה בערבית, תימנית, עיראקית, עברית ואנגלית.
ראשית חייה

מגי היקרי, בת זקונים למשפחה בת שלושה ילדים, נולדה לאם שעלתה מבגדד יחד עם משפחתה ולאב יליד הארץ שמשפחתו עלתה מתימן. סבה של מגי, מאיר היקרי היה פייטן וחזן בבית הכנסת בשכונה. את ילדותה העבירה בין גבעתיים לכרם התימנים. מגיל 12 שרה בהרכב עירוני שהופיע בארץ ובחו"ל.
בתיכון למדה במגמת אלקטרוניקה ומחשבים. את שירותה בצה"ל עשתה בשלוחה של ממר"ם כמנהלת רשת מחשבים בחיל התקשוב. לקראת סוף שירותה הצבאי נפטר אביה של מגי אחרי מאבק במחלה נדירה, מה שדחף אותה להקדיש את חיה למוזיקה, שירה וכתיבת שירים.
ב-1999 שיחקה בסרט הקולנוע “מבצע סבתא" בסרט הקאלט הגדול והראשון של דרור שאול בתפקיד אתי .
ב-2008 לאחר שחרורה מהצבא למדה במגמת ביצוע ב"רימון" והייתה חלק מאנסמבל הקלאסי של רפי קדישזון.
קריירה

מגי החלה את דרכה כזמרת בהרכבים שונים. ב־2008 הייתה חלק מההרכב של חיים לרוז ורביד פלוטניק (נצ׳י נצ׳). לאחר מכן הייתה זמרת בהרכב "גברבנד" יחד עם ניר גבר ואסתר רדא.
בשנים 2013–2018 הייתה הזמרת של המוזיקאי גיא מזיג (הדורבנים) והשתתפה באלבומו “השחור החדש".
בשנת 2013 השתתפה כזמרת עם להקת המטאל האוריינטלית אורפנד לנד בחגיגות הרשמיות של משחקי המכביה באצטדיון הלאומי טדי בירושלים. באותה שנה עבדה כזמרת עם המפיק הבריטי Juno Reactor (ג׳ונו ריאקטור) ויצאה איתו לסיבוב הופעות באירופה ובארץ. בהופעות ניגן גם באדג׳י מלהקת Siouxsie and the Banshees. בנוסף הקליטה את השיר Invisible מתוך אלבומו האחרון של ג׳ונו The Golden Sun of the Great East.
ב-17 באוגוסט 2017 הוציאה את סינגל הבכורה שלה, “דבקה רפיח", בו השתתפה גם מורתה לאה אברהם. באותה שנה הוציאה את הסינגל “אלאשו", שזכה לשבחים והופץ בעולם הערבי כחלק ממסע הסברה של משרד החוץ.
באותה שנה הופיעה מגי בפסטיבל אינדינגב לצד אמנים כמו אסתר רדא, רוקפור, הג'ירפות וערוץ הכיבוד.
בשנת 2018 השתתפה בתוכנית מיוחדת של מועדון תרבות לזכרה של עופרה חזה, וביצעה את השיר "גלבי" בהנחיית אסתר רדא ושפרה קורנפלד. באותה שנה השתתפה בפסטיבל אינדיסיטי אשר צולם בירושלים, עם השיר יא כייל בלייל (הסוס דוהר בלילה)
בשנת 2019 יצא אלבום הבכורה שלה, “אלאשו", בהפקת רון בונקר. בעקבות הצלחת האלבום יצאה מגי לסיבוב הופעות באירופה, והופיעה במוזיאון Fete La Musique בפריז. כמו כן שיתפה פעולה עם תומר ישעיהו בשיר אלקלב יורני (כשהלב שר) באלבומו "Manuella" (בעברית: מנואלה), והוציאה שני שירים עם Nabi - אורי רוסו (נגה ארז) ומתן ספנסר. באותה שנה הוחתמה בחברת הפאבלישינג הצרפתית/בריטית D6.
ב-2022 נכלל השיר “Salam Yalbint" מתוך אלבומה הראשון ״Alashoo" (אלאשו) בפסקול סדרת הטלוויזיה “Snowpiercer" (רכבת הקרח) של נטפליקס. באותה שנה הייתה מגי היוצרת הישראלית הראשונה שהוחתמה בארץ ב "Universal Music Publishing Group", חברת הפאבלישינג הבינלאומית היחידה עם משרד בישראל.
בשנת 2023 הייתה מגי לישראלית הראשונה שהוזמנה להופיע במשרדים הראשיים של יוניברסל פאבלישינג בריטניה, בשואוקייס פרטי בו השתתפו בכירי החברה, ביניהם מנכ"לית UMPG אירופה. באותה שנה השתתפה בפרויקט "She is the music" של אלישה קיז (Alicia Keys) בפריז. הפרויקט, יזמה של Universal Music Publishing Group France, ריכז את הכותבות והמפיקות המובילות בעולם כדי ליצור ולכתוב יחד מוזיקה (בריטני, ריהאנה, כריס בראון, קלווין האריס, כוכבת הטיק טוק לה פורשה).
בשנת 2024 כתבה מגי את פסקול סרטו של אבי נשר, גן קופים. בפסקול נכללים השירים “Dunya" ו-"חום ואהבה" (בשיתוף סוזנה פאפיאן). מגי גם שיחקה בסרט, לצד אדיר מילר, שני כהן, ערן זרחוביץ ויניב ביטון. השיר "חום ואהבה" זכה לקליפ בבימויו של אבי נשר. הקליפ, שכלל צילומים בשכונת התקווה בתל אביב ובלונדון, הוא הקליפ הראשון שביים אבי נשר אי פעם.
כמו כן, באותה שנה הוציאה את הסינגלים AyAyAy, TLM ואת השיר "כמה זה עולה" שנכלל באלבומו של עידו מימון, "פסטיבל מסמפלי הסימפולים 2".
דיסקוגרפיה > אלבומים

Alashoo (2019)
דיסקוגרפיה > סינגלים

Debka Rafiach
Alashoo
Salam Yalbint
חום ואהבה
Dunya
Ayayay
TLM
חיים אישיים

מגי מתגוררת כיום בתל אביב. בנוסף לעיסוקה כמפיקה וזמרת היא מלמדת שיעורי פיתוח קול באופן פרטי ומעבירה סדנאות קול וביטוי עצמי.
הערות שוליים

↑  Ezra Halevi, MAGI (Magi Hikri) Feat. Lea Avraham - Debka Rafiach, The Jewish Standard
↑  מגי - אלאשו, באתר ‏מאקו‏, 9 באוקטובר 2017
↑  הקליפ בדף הפייסבוק של משרד החוץ - إسرائيل تتكلم بالعربية
↑  אינדי לבנוני מכרם התימנים בירושלים: מגי היקרי כובשת את האינדי סיטי, באתר mynetjerusalem
↑  Jessica Halfin, Jewish Israeli songster cuts first album - all in Arabic, ISRAEL21c
↑  יובל אראל, השיר Salam Yalbint בביצועה של מגי היקרי שובץ בסדרה רכבת הקרח בנטפליקס
1 2  "גן קופים" בימוי אבי נשר, באתר מוקסיני, ‏2023-09-19
בובספוג מכנסמרובע (עונה 4)

| --- | --- |

עטיפות ה־DVD של העונה הרביעית (משמאל חלק 1 ומימין חלק 2)
 שיר הנושא:  "SpongeBob SquarePants Theme Song"
 סוגה:  אנימציה, קומדיה, הרפתקה, סלפסטיק
 יוצרים:  סטיבן הילנבורג
 מדבבים:  טום קני רוג'ר בומפאס ביל פייגרברייק קרולין לורנס קלנסי בראון דאג לורנס ג'יל טלי לורי אלן מרי ג'ו קטלט
 מדבבים בעברית:  עידו מוסרי לירון ברנס גלעד קלטר עמי מנדלמן נעמה אוזן יובל גרבש צביקה שוורצברג דון לני גבאי נורית בנאי קורן
 ארץ מקור:  ארצות הברית ארצות הברית
 שפות:  אנגלית (דובב למגוון שפות, ביניהן עברית)
 מספר פרקים:  20
 הפקה
 הפצה:  וודו 
 אורך פרק:  כ־24 דקות
 שידור
 רשת שידור:  ניקלודיאון 
 פורמט (תמונה):  SDTV
 תקופת שידור מקורית:  6 במאי 2005 – הווה
 
 → עונה 3עונה 5 ←
 
העונה הרביעית של סדרת הטלוויזיה המצוירת האמריקאית בובספוג מכנסמרובע, שנוצרה על ידי הביולוג הימי והאנימטור סטיבן הילנבורג, שודרה בערוץ ניקלודיאון מה-6 במאי 2005 ועד ה-24 ביולי 2007, ומורכבת 20 פרקים (38 חלקים). העונה החלה עם החלק הראשון של הפרק ה-61, "אימת קציצת הסרטן", והסתיימה בחלק השני של הפרק ה-80, "מתנת המסטיק". הסדרה מתעדת את עלילותיו והרפתקאותיו של בובספוג מכנסמרובע וחבריו השונים בעיר הבדיונית ביקיני בוטום. העונה הופקה על ידי יוצר הסדרה הילנבורג, ואילו התסריטאי פול טיביט שימש גם כמפיק וכשואו-ראנר. בישראל, דובבה לעברית באולפני נ.ל.ס.
שידורי הפרקים החדשים בטלוויזיה הוקפאו לשנתיים, כאשר הילנבורג עצר את ההפקה בשנת 2002 על מנת לעבוד על העיבוד הקולנועי של הסדרה, "בובספוג: הסרט". לאחר סיום העבודה על הסרט והשלמת שידורי העונה הקודמת בטלוויזיה, הילנבורג תכנן לסיים את התוכנית, אך ההצלחה שלה מנעה ממנה להסתיים. טיביט החליף את הילנבורג בתפקידו כשואו-ראנר, והחל לעבוד על התחלת שידורי העונה הרביעית, בשנת 2005. הילנבורג נשאר בצוות התוכנית, אך בתפקיד ייעוץ קטן יותר, בו סקר כל פרק והציע רעיונות לצוות ההפקה של התוכנית.
גם עונה זו זכתה לשבחים ופופולריות רבה. בעת תקופת שידוריה, זכתה הסדרה בשלושה פרסי בחירת הילדים של ניקלודיאון לתוכנית המצוירת האהובה (בין השנים 2005–2007). בנוסף, פרק 61, ("גבר ללא שריון" ו-"אימת קציצת הסרטן") היו מועמדים לפרסי אמי לבידור בפריים טיים בטקס ה-57 עבור הקטגוריה תוכנית אנימציה מצטיינת שאורכה פחות משעה. הפרקים "חופשה מבאסת" (Bummer Vacation) ו-"פאה באופנה" (Wigstruck) הועמדו בטקס פרסי האמי ה-59 לאותה הקטגוריה.
בהמשך פורסמו מספר ערכות DVD שהכילו את פרקי העונה. "SpongeBob SquarePants: Season 4, Volume 1" ו-"SpongeBob SquarePants: Season 4, Volume 2" פורסמו באזור 1 (ארצות הברית, קנדה, קובה, ברמודה, וגינאה הצרפתית) ב-12 בספטמבר 2006 ו-9 בינואר 2007, בהתאמה. הסט המלא פורסם באזור 2 (אירופה, המזרח התיכון, אזור דרום אפריקה, ויפן) ב-3 בנובמבר 2008 ובאזור 4 (אמריקה הלטינית, הקאריביים ואוקיאניה) ב-13 בנובמבר 2012.
הפקה

העונה שודרה בערוץ ניקלודיאון, שבבעלות ויאקום, והופקה על ידי פלנקטון הפקות (אנ') וניקלודיאון. מנהל ההפקה של העונה היה יוצר הסדרה סטיבן הילנבורג. בשנת 2002, לאחר השלמת הפקת העונה השלישית, החליטו הילנבורג וחברי הצוות של התוכנית להפסיק לייצר פרקים לסדרה והחלו לעבוד על העיבוד הקולנועי שלה, בובספוג: הסרט, שיצא בשנת 2004. כתוצאה מכך, 'הוקפאה' התוכנית למשך שנתיים. במהלך ההפסקה, הרחיבה ניקלודיאון את שידורי העונה השלישית, על מנת לחפות על העיכוב. ניקלודיאון הודיעה כי תשעה פרקים "שעדיין לא שודרו", ישודרו לראשונה במהלך ההפסקה.
לאחר סיום העבודה על הסרט, תכנן הילנבורג לסיים את הסדרה, "כדי שהתוכנית לא תקפוץ את הכריש", אך ניקלודיאון רצתה להמשיך אותה. הילנבורג הסביר, "ובכן, חששנו כשעשינו את הסרט [בשנת 2004] כי התוכנית הגיעה לשיאה. היו חששות בקרב המנהלים בניקלודיאון". הילנבורג התפטר מתפקיד השואו-ראנר של הסדרה, ומינה את פול טיביט, ששימש בעבר כמפיק, סופר, במאי ותסריטאי של התוכנית, עבור התפקיד. הילנבורג החשיב את טיביט לאחד החברים האהובים עליו ביותר בצוות התוכנית, ו-"האמין בו לחלוטין". הילנבורג כבר לא השתתף בכתיבת התוכנית ביום יום, אלא סקר כל פרק והעביר הצעות.
טום קני, ביל פייגרברייק ושאר אנשי הצוות אישרו כי השלימו דיבוב של ארבעה פרקים חדשים נוספים לשידור בניקולודיאון בתחילת 2005, ותכננו לסיים כ-20 בסך הכל עבור העונה הרביעית. בפרט, אמר קני, "ילדים שמחו לצפות בפרקים הישנים בפעם ה-3,000. ההורים היו אלו ש'שברו לי את הצלעות' עבור פרקים חדשים". הוא ציין כי זו תהיה "אותה תוכנית, אותו ספוג". ב-6 במאי 2005 שודרה העונה בבכורה עם הפרקים "אימת קציצת הסרטן" (Fear of a Krabby Patty) ו-"גבר ללא שריון" (Shell of a Man). אימת קציצת הסרטן היה הפרק החדש הראשון ששודר לאחר הפסקת התוכנית. הפרק נכתב על ידי ק.ה. גרינבלאט ופול טיביט, בעוד שאלן סמארט שימש כמנהל האנימציה.
פרקי העונה הרביעית הונפשו מעבר לים, באולפני Rough Draft, שבדרום קוריאה. מבמאי האנימציה שזכו לקרדיט בפרקי בעונה הרביעית נמנו לארי לייכליטר, אנדרו אוברטום, אלן סמארט וטום יאסומי. הפרקים נכתבו על ידי צוות כותבים, בו נמנו קייסי אלכסנדר, סטיבן בנקס, מייק בל, לוק ברוקשיר, נייט קאש, זאוס קרבס, ק.ה. גרינבלאט, טום קינג, טים היל, קייל מקולוך, דני מיכאלי, כריס מיטשל, מייק מיטשל, אהרון ספרינגר, פול טיביט, וינססנט וולר, טאק טאקר ואריק וייס. בעונה זו נעשה שימוש בסטוריבורד, על ידי אלכסנדר, בל, ברוקשיר, קאש, זקרבס, גרינבלאט, קינג, כריס מיטשל, ספרינגר, טאקר, בראד וונדרגריפט, ו-וייס.
איימי פוהלר (משמאל) התארחה בפרק "מי ראה את החילזון?". פאט מוריטה דיבב את קולו של מאסטר אודון בפרק "אי הקראטה"; מוריטה נפטר לפני שידור הפרק, והתוכנית הוקדשה לזכרו.